

**ภาพข่าวประชาสัมพันธ์**

**กรุงไทย ผนึก กรมธนารักษ์ และ ธอส. ยกระดับฐานข้อมูลอสังหาฯ ขับเคลื่อนเศรษฐกิจดิจิทัล**

**นายเผ่าภูมิ โรจนสกุล** รัฐมนตรีช่วยว่าการกระทรวงการคลัง เป็นประธาน ในพิธีลงนามความร่วมมือว่าด้วยการบูรณาการแลกเปลี่ยนข้อมูลด้านประเมินราคาทรัพย์สินร่วมกัน โดยมี **นายเอกนิติ นิติทัณฑ์ประภาศ** อธิบดีกรมธนารักษ์ พร้อมด้วย **นายผยง ศรีวณิช** กรรมการผู้จัดการใหญ่ ธนาคารกรุงไทย และ **นายวิทยา แสนภักดี** รองกรรมการผู้จัดการ กลุ่มงานปรับโครงสร้างหนี้ ธนาคารอาคารสงเคราะห์ ร่วมลงนาม เพื่อพัฒนากลไกดิจิทัลให้เชื่อมโยงข้อมูลอย่างมีแบบแผน และต่อยอดไปสู่การพัฒนาฐานข้อมูลขนาดใหญ่ ซึ่งจะทำให้ภาครัฐและภาคธนาคารมีข้อมูลกลาง ในการอ้างอิงข้อมูลด้านอสังหาริมทรัพย์อย่างมีระบบ โปร่งใส และปลอดภัย ณ อาคาร 72 ปี กรมธนารักษ์

ความร่วมมือครั้งนี้ เป็นการผสานพลังของหน่วยงานหลักที่มีบทบาทสำคัญในการขับเคลื่อนเศรษฐกิจ สร้างการเปลี่ยนแปลงเชิงบวกในการแก้ปัญหาเชิงโครงสร้างของประเทศ ที่เกิดจากการขาดฐานข้อมูลครบถ้วนรอบด้านและเป็นปัจจุบัน โดยก่อให้เกิดประโยชน์ต่อหลายภาคส่วน ทั้งการตรวจสอบทรัพย์สิน คุณภาพลูกหนี้ ด้วยต้นทุนที่ลดลง ช่วยลดความเสี่ยง รวมทั้ง ช่วยให้ประชาชนสามารถเข้าถึงสินเชื่อได้ง่ายขึ้น ทำให้เกิดความเสมอภาคในการเข้าถึงนวัตกรรมบริการทางการเงินได้อย่างทั่วถึง ด้วยข้อมูลกลางที่ได้มาตรฐาน สนับสนุน SME จะเข้าถึงสินเชื่อได้ง่ายขึ้น จากการประเมินหลักทรัพย์ค้ำประกันที่แม่นยำและรวดเร็ว ทำให้เกิดเป็นการบูรณาการแบบองค์รวม

ธนาคารกรุงไทย พร้อมสนับสนุนภาครัฐอย่างเต็มความสามารถ ในการสร้างมาตรฐานใหม่ด้านการประเมินราคาทรัพย์สิน และข้อมูลด้านอสังหาริมทรัพย์ของประเทศ โดยจะเดินหน้ายกระดับต่อยอดไปสู่การให้บริการในการใช้ข้อมูลขับเคลื่อนเศรษฐกิจ และสังคม ตอบโจทย์การพัฒนาเศรษฐกิจดิจิทัลของประเทศ   
เพื่อให้คนไทยเข้าถึงนวัตกรรมบริการทางการเงินที่ตอบโจทย์ อย่างทั่วถึง เท่าเทียม ลดความเหลื่อมล้ำ   
สร้างการเติบโตอย่างมั่นคงและยั่งยืน ภายใต้วิสัยทัศน์ “**กรุงไทย เคียงข้างไทย สู่ความยั่งยืน**”

**ทีม Marketing Strategy   
11 มิถุนายน 2568**